
    545400 SIGHIŞOARA
Piața Muzeului nr. 7, Tel./Fax 0265 – 771278
H O T Ă R Â R E A NR. 286  
                                                            din 21 decembrie 2023
privind preluarea, prelungirea și modificarea unui contract de închiriere, încheiat cu o persoană juridică

     
 

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 40.016/08.12.2023 şi la Consiliul Local Sighișoara cu nr. 40.829/15.12.2023, de referatul de aprobare, înregistrat cu nr. 40.018/08.12.2023, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere cererea, înregistrată la Municipiul Sighişoara cu nr. 21.371/19.06.2023, formulată de către domnul Gîlcă Neculai, prin care solicită preluarea contractului de închiriere nr. 23/2004, cu modificările și completările ulterioare, având ca obiect terenul ocupat de chioșc, situat în Municipiul Sighișoara, str. Trandafirilor, f.n., ca urmare a dobândirii în proprietate a imobilului construcție – chioșc, de la Ștefan Sorin și Ștefan Rodica, aceasta din urmă fiind administratorul societății S.C. Ines Rocco S.R.L., actualul chiriaș al terenului, conform contractului de vânzare încheiat la B.I.N. Melinte Oana, autentificat cu încheierea de autentificare cu nr. 666/19.06.2023, anexat cererii formulate; 

Având în vedere că se impune prelungirea contractului de închiriere, așa cum a fost modificat și completat prin acte adiționale încheiate, al cărui termen va expira la data de 31.12.2023, având ca obiect terenul ocupat de chioșc;  

Ținând cont de clauza din contractul de închiriere, care prevede că la expirarea termenului, proprietarul/administratorul poate prelungi contractul, respectiv clauza potrivit căreia preţul închirierii va fi calculat conform actelor normative în vigoare şi indexat în funcţie de rata inflaţiei, precum şi clauza referitoare la tacita relocaţiune;

Având în vedere faptul că, Municipiul Sighișoara ca unitate administrativ - teritorială, deține rangul de posesor al terenului antemenționat, în exercitarea stăpânirii acestuia comportându-se ca un bun proprietar prin posesia ca stare de fapt, care conferă posibilitatea apropierii și stăpânirii bunului, precum și folosința acestuia prin posibilitatea utilizării bunului și a culegerii fructelor lui;

Văzând că, Municipiul Sighișoara îndeplinește calitatea de posesor, prin elementul corpus, respectiv, există contact direct cu bunul, acesta fiind stăpânit în materialitatea lui, prin realizarea de fapte materiale, încheindu-se acte juridice prin care exercită prerogativele unui drept real principal;

Având în vedere faptul că, imobilul de natură teren, care face obiectul contractului de închiriere amintit mai sus, se află situat în intravilanul Municipiului Sighișoara şi este cuprins în listele de inventar ale Municipiului Sighişoara – domeniul privat;

Având în vedere că, prin preluarea și prelungirea contractului de închiriere, nu sunt afectate planurile de sistematizare și se aduc venituri suplimentare la bugetul local;

Văzând prevederile art. 555 - 566 şi art. 1777 - 1823 din Legea nr. 287/2009 privind Codul civil, republicat, cu modificările şi completările ulterioare;

Având în vedere prevederile Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de prevederile Legii nr. 227/2015 privind Codul Fiscal, cu modificările și completările ulterioare, precum și de cele ale Legii nr. 207/2015 privind Codul de procedură fiscală, cu modificările și completările ulterioare, potrivit cărora se impune modificarea art. 7 și a art. 15 din contractul de închiriere având ca obiect terenul aferent construcției – chioșc;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 40.017/08.12.2023, prin care se propune preluarea, prelungirea și modificarea unui contract de închiriere, încheiat cu o persoană juridică;

Având în vedere avizele favorabile ale tuturor comisiilor pe domenii de specialitate;
În temeiul prevederilor art. 129 alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. „g” și a art. 196 alin. (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,
             H O T Ă R Ă Ş T E:

Art. 1. (1) Se aprobă preluarea contractului de închiriere nr. 23/2004, așa cum a fost modificat și completat ulterior, având ca obiect terenul situat în Municipiul Sighișoara, str. Trandafirilor, f.n., cu destinația de teren ocupat de chioșc, în suprafaţă de 22,10 mp., de către domnul Gîlcă Neculai, ca urmare a dobândirii în proprietate a imobilului construcție – chioșc, de la Ștefan Sorin și Ștefan Rodica, aceasta din urmă fiind administratorul societății S.C. Ines Rocco S.R.L., actualul chiriaș al terenului, conform contractului de vânzare încheiat la B.I.N. Melinte Oana, autentificat cu încheierea de autentificare cu nr. 666/19.06.2023.

(2) Se aprobă prelungirea, începând cu data de 01.01.2024, a contractului de închiriere nr. 23/2004, așa cum a fost modificat și completat ulterior, având ca obiect terenul situat în Municipiul Sighișoara, str. Trandafirilor, f.n., cu destinația de teren ocupat de chioșc, în suprafaţă de 22,10 mp., preluat potrivit art. 1 alin. (1) din prezenta.

(3) Ca o consecință a alin. (1) din prezentul articol, se aprobă modificarea Anexei nr. 2 la Hotărârea Consiliului Local Sighișoara nr. 264/29.11.2023 privind prelungirea și modificarea unor contracte de închiriere, încheiate cu persoane juridice, în sensul eliminării poziției nr. 4 din aceasta,  urmând ca celelalte prevederi ale Hotărârii Consiliului Local Sighișoara antemenționată să își păstreze valabilitatea.


(4) Perioada pentru care se aprobă prelungirea contractului de închiriere este de 5 (cinci) ani, începând cu data de 01.01.2024, cu posibilități de prelungire, conform contractului.

            (5) Cuantumul chiriei va fi actualizat, în situația în care se impune, conform prevederilor legale aplicabile în materie, în vigoare la data preluării și prelungirii contractului conform art. 1, alin. (1) și alin. (2) din prezenta hotărâre și va fi indexată cu indicele de inflaţie anual. 

(6) Se aprobă modificarea art. 7 din Capitolul IV. PREȚUL ȘI MODALITĂȚI DE PLATĂ al contractului de închiriere amintit, așa cum a fost preluat și prelungit potrivit prevederilor art. 1 alin. (1) și alin. (2) din prezenta hotărâre, care va avea următorul conținut:

,,Plata chiriei se va face prin virament în contul proprietarului/administratorului nr. RO63TREZ47821A300530XXXX, deschis la Trezoreria Sighişoara, în numerar, la casieriile Municipiului Sighișoara sau on-line prin ghiseul.ro (Sistemul Național Electronic de Plată Online cu Cardul Bancar), lunar, cu termenul scadent în ultima zi a lunii în curs, începând cu data încheierii contractului”.

(7) Se aprobă modificarea art. 15 din Capitolul VIII. RĂSPUNDEREA CONTRACTUALĂ al contractului de închiriere amintit, aşa cum a fost preluat și prelungit potrivit prevederilor art. 1 alin. (1) și alin. (2) din prezenta hotărâre, ţinând cont de prevederile Legii nr. 227/2015 privind Codul Fiscal, cu modificările și completările ulterioare şi ale Legii nr. 207/2015 privind Codul de procedură fiscală, cu modificările și completările ulterioare, care va avea următorul conținut:

,,Neplata chiriei la termen atrage majorări de întârziere și conduce la punerea de drept în întârziere a chiriașului, conduită ce îl îndreptățește pe proprietar/administrator să perceapă majorări de întârziere. Nivelul majorării de întârziere este de 1% din cuantumul chiriei neachitate în termen, calculată pentru fiecare lună sau fracţiune de lună, începând cu ziua imediat următoare termenului de scadenţă şi până la data stingerii sumei datorate, inclusiv, conform prevederilor Legii nr. 207/2015 privind Codul de procedură fiscală, cu modificările și completările ulterioare.
Cuantumul majorărilor de întârziere la plată poate suferi modificări în funcție de reglementările legale în vigoare, aplicabile, modificarea acestora operând prin efectul legii (ope legis), fără a fi necesară încheierea unui act adițional în acest sensˮ.

(8) Preluarea, prelungirea și modificarea contractului de închiriere se vor face prin act adiţional.

Art. 2. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică şi Biroul Juridic din cadrul Municipiului Sighişoara.

Art. 3. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.
PREŞEDINTE DE ŞEDINŢĂ,
  

           Tűrk Michaela                     

                                              Contrasemnează pentru legalitate
                                      SECRETARUL GENERAL al municipiului,

                                                  Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:
  1 ex. dos. hotărâri;
  1 ex. dos. şedinţă;
  1 ex. Instituţia Prefectului - Judeţul Mureş;
  1 ex. Primar;
  1 ex. Viceprimar;
  1 ex. Secretar General;
  1 ex. Arhitectul Șef;
  1 ex. Direcţia Arhitect Șef;
  3 ex. Serviciul Evidența Patrimoniului și Fond Locativ;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  1 ex. Biroul Juridic.
14 ex.  
B.A.

